**DÔVODOVÁ SPRÁVA**

**A. Všeobecná časť**

Na rokovanie Národnej rady Slovenskej republiky sa predkladá návrh poslancov Národnej rady Slovenskej republiky Rudolfa Huliaka, Dagmar Kramplovej, Milana Garaja a Adama Lučanského na vydanie zákona, ktorým **sa dopĺňa zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov a ktorým sa menia a dopĺňajú niektoré zákony**.

Cieľom tohto návrhu je zvýšiť transparentnosť financovania mimovládnych neziskových organizácií, ktoré predstavuje kľúčový prvok pre posilnenie dôvery verejnosti voči mimovládnym neziskovým organizáciám formou zverejňovania informácií o daroch a darcoch, ak ich výška presiahne jednorázovo alebo v kumulatíve zákonom zadefinovanú hodnotu. Zverejňovanie informácií o daroch a príspevkoch prináša viacero výhod:

**Dôveryhodnosť a transparentnosť:**

Verejnosť má právo byť informovaná, odkiaľ pochádzajú finančné prostriedky mimovládnych neziskových organizácií pôsobiacich vo verejnom priestore. Zverejnenie príspevkov, darov a pôžičiek umožní sledovať, aké zdroje mimovládne neziskové organizácie získavajú a akým spôsobom s nimi hospodária. Tento krok zvyšuje transparentnosť a dôveryhodnosť činnosti mimovládnych neziskových organizácií.

**Lepšia kontrola toku finančných prostriedkov:**

Zverejňovanie detailných informácií o príspevkoch, daroch a pôžičkách umožní efektívnejšiu kontrolu a sledovanie toku finančných prostriedkov. Verejnosť aj orgány dozoru budú mať lepší prehľad o tom, ako sa tieto finančné prostriedky využívajú, a budú schopní identifikovať prípadné nezrovnalosti či nevhodné použitie finančných prostriedkov. Nemenej dôležitým faktorom je, že predmetný návrh posilňuje ochranu spoločnosti pred legalizáciou príjmov z trestnej činnosti a ochranu pred financovaním terorizmu prostredníctvom potenciálnych finančných tokov v procese hospodárenia mimovládnych neziskových organizácií.

**Zvýšený tlak na zodpovedné hospodárenie:**

Verejnosť prostredníctvom zverejnených informácií o financovaní motivuje mimovládne neziskové organizácie k zodpovednejšiemu a transparentnejšiemu hospodáreniu. Vedie to k lepšiemu riadeniu finančných prostriedkov a zodpovednému nakladaniu s darovanými či požičanými prostriedkami.

**Podpora dôvery a zapojenia verejnosti:**

Verejnosť a zainteresované strany budú mať možnosť lepšie porozumieť misii a činnosti mimovládnych neziskových organizácií prostredníctvom transparentného zverejňovania informácií o ich financovaní. Tento prístup môže podporiť dôveru a zapojenie verejnosti, ktorá bude mať jasnejší obraz o tom, ako sú ich príspevky využívané.

Zverejňovanie týchto informácií je teda krokom smerom k väčšej transparentnosti, kontrole a dôvere voči mimovládnym neziskovým organizáciám. Ide o opatrenie, ktoré je v prospech nielen samotných mimovládnych neziskových organizácií, ale aj verejnosti a širšieho spoločenstva, pretože prispieva k transparentnejšiemu a zodpovednejšiemu fungovaniu mimovládneho sektora.

Návrh zákona má pozitívne vplyvy na rozpočet verejnej správy. Zlepšenie kontroly financovania sektora a sankcie za nesplnenie povinností plynúcich z právnych predpisov predstavujú potenciálne pozitívne vplyvy na rozpočet verejnej správy. Z dôvodu rozšírenia zverejňovacích povinností dotknutých subjektov možno od verejnosti očakávať výraznejšiu a lepšiu kontrolu nad financovaním resp. finančnými operáciami dotknutých subjektov. Návrh zákona zavádza nové povinnosti pre mimovládne neziskové organizácie, čo má za vplyv negatívne vplyvy na podnikateľské prostredie – tie sú však zavádzané v dôsledku dosiahnutia vyššej transparentnosti a kontroly finančných operácií. Návrh zákona nemá priame sociálne vplyvy, na informatizáciu spoločnosti, na životné prostredie, na služby verejnej správy pre občana a ani na manželstvo, rodičovstvo a rodinu. Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná, zákonmi, v súlade s právom Európskej únie a v súlade s nálezmi Ústavného súdu Slovenskej republiky.

Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná, zákonmi, v súlade s právom Európskej únie a v súlade s nálezmi Ústavného súdu Slovenskej republiky.

**B. Osobitná časť**

**K Čl. I**

**K bodu 1**

Legislatívno-technická úprava v súvislosti s bodom 2.

**K bodu 2**

Navrhuje sa rozšírenie nedobrovoľného zrušenia neziskovej organizácie v prípade porušenia niektorého z nových ustanovení podľa § 6c ods. 2 alebo 5 zákona č. 346/2018 Z. z. o registri mimovládnych neziskových organizácií a o zmene a doplnení niektorých zákonov v znení neskorších predpisov. Ustanovenie je poslednou z alternatív postihu za nezaplatenie pokuty v určenej lehote alebo nesplnenie si zákonom stanovených povinností.

**K bodu 3**

Legislatívno-technická úprava v súvislosti s bodom 4.

**K bodu 4**

Navrhuje sa rozšírenie obsahu výročnej správy neziskovej organizácie z dôvodu zabezpečenia vyššej miery transparentnosti a zodpovednosti v oblasti financovania neziskových organizácií. Zámerom zavedenia povinnosti je zverejňovať informácie o darcoch, prispievateľoch a veriteľoch, ktorých dary, príspevky či pôžičky jednotlivo alebo v úhrne za kalendárny rok presiahnu sumu 5 000 eur. Návrh je reakciou na rastúce požiadavky verejnosti na prehľadnosť a kontrolu pôvodu finančných prostriedkov adresovaných mimovládnym neziskovým organizáciám. Návrh stanovuje minimálne požiadavky zverejnenia, pričom zachováva požiadavky ochrany osobných údajov podľa osobitných právnych predpisov.

Ide zároveň o snahu o zníženie možného zneužitia neziskových organizácií pre nezákonné činnosti, ako je pranie špinavých peňazí či financovanie terorizmu. Podrobný prehľad o konkrétnych príspevkových či darcovských aktivitách podporuje etické a zodpovedné prispievanie a darcovstvo a zároveň umožňuje verejnosti lepšie pochopiť základy financovania a fungovania neziskových subjektov. Navrhovaná zmena tak prispieva k zvýšeniu dôvery verejnosti v neziskový sektor a posilňuje jeho legitimitu a nezávislosť.

**K bodu 5**

Navrhuje sa prechodné ustanovenie upravujúce časový rámec účinnosti zákona s ohľadom na možnosti dotknutých osôb ako aj zavedenie navrhovaných povinností do praxe.

**K ČL. II**

**K bodu 1**

Legislatívno-technická úprava v súvislosti s bodom 2.

**K bodu 2**

Navrhuje sa rozšírenie nedobrovoľného zrušenia nadácie v prípade porušenia niektorého z nových ustanovení podľa § 6c ods. 2 alebo 5 zákona č. 346/2018 Z. z. o registri mimovládnych neziskových organizácií a o zmene a doplnení niektorých zákonov v znení neskorších predpisov. Ustanovenie je poslednou z alternatív postihu za nezaplatenie pokuty v určenej lehote alebo nesplnenie si zákonom stanovených povinností.

**K bodu 3**

Zvyšuje sa suma v prípade prehľadu o darcoch v rámci výročnej správy na 5 000 eur a prehľad sa rozširuje o ďalšie identifikačné znaky darcu.

**K bodu 4**

Navrhuje sa rozšírenie obsahu výročnej správy nadácie z dôvodu zabezpečenia vyššej miery transparentnosti a zodpovednosti v oblasti financovania neziskových organizácií. Zámerom zavedenia povinnosti je zverejňovať informácie o prispievateľoch a veriteľoch, ktorých príspevky či pôžičky jednotlivo alebo v úhrne za kalendárny rok presiahnu sumu 5 000 eur. Návrh je reakciou na rastúce požiadavky verejnosti na prehľadnosť a kontrolu pôvodu finančných prostriedkov adresovaných mimovládnym neziskovým organizáciám. Návrh stanovuje minimálne požiadavky zverejnenia, pričom zachováva požiadavky ochrany osobných údajov podľa osobitných právnych predpisov.

Ide zároveň o snahu o zníženie možného zneužitia neziskových organizácií pre nezákonné činnosti, ako je pranie špinavých peňazí či financovanie terorizmu. Navrhovaná zmena tak prispieva k zvýšeniu dôvery verejnosti v neziskový sektor a posilňuje jeho legitimitu a nezávislosť.

**K bodu 5**

Vypúšťa sa ustanovenie týkajúce sa ochrany anonymity darcov z dôvodu potreby zabezpečenia vyššej úrovne verejnej kontroly nad finančnými zdrojmi, ktoré sú nadáciám poskytované. Transparentné zverejňovanie informácií o darcoch a výške ich darov zabezpečuje verejnú kontrolu nad zdrojmi financovania a prispieva k prevencii korupcie a konfliktu záujmov. Zrušením anonymity sa tiež zvyšuje zodpovednosť darcov a motivuje ich k etickému správaniu. Vypustenie predmetného ustanovenia umožňuje verejnosti, dozorným orgánom a iným zainteresovaným stranám lepšie monitorovať a hodnotiť finančné toky smerujúce k nadáciám, čím sa zvyšuje celková transparentnosť a dôvera v sektor mimovládnych neziskových organizácií. Navrhovaná zmena je v súlade s trendmi posilňovania transparentnosti a integrity vo verejnom sektore.

**K bodu 6**

Navrhuje sa prechodné ustanovenie upravujúce časový rámec účinnosti zákona s ohľadom na možnosti dotknutých osôb ako aj zavedenie navrhovaných povinností do praxe.

**K ČL. III**

**K bodu 1**

Legislatívno-technická úprava v súvislosti s bodom 2.

**K bodu 2**

Navrhuje sa rozšírenie nedobrovoľného zrušenia neinvestičných fondov v prípade porušenia niektorého z nových ustanovení podľa § 6c ods. 2 alebo 5 zákona č. 346/2018 Z. z. o registri mimovládnych neziskových organizácií a o zmene a doplnení niektorých zákonov v znení neskorších predpisov. Ustanovenie je poslednou z alternatív postihu za nezaplatenie pokuty v určenej lehote alebo nesplnenie si zákonom stanovených povinností.

**K bodu 3**

Legislatívno-technická úprava v súvislosti s bodom 4.

**K bodu 4**

Navrhuje sa rozšírenie obsahu výročnej správy neinvestičného fondu z dôvodu zabezpečenia vyššej miery transparentnosti a zodpovednosti v oblasti financovania neinvestičných fondov. Zámerom zavedenia povinnosti je zverejňovať informácie o darcoch, prispievateľoch a veriteľoch, ktorých dary, príspevky či pôžičky jednotlivo alebo v úhrne za kalendárny rok presiahnu sumu 5 000 eur. Návrh je reakciou na rastúce požiadavky verejnosti na prehľadnosť a kontrolu pôvodu finančných prostriedkov adresovaných mimovládnym neziskovým organizáciám. Návrh stanovuje minimálne požiadavky zverejnenia, pričom zachováva požiadavky ochrany osobných údajov podľa osobitných právnych predpisov.

Ide zároveň o snahu o zníženie možného zneužitia neinvestičných fondov pre nezákonné činnosti, ako je pranie špinavých peňazí či financovanie terorizmu. Podrobný prehľad o konkrétnych príspevkových či darcovských aktivitách podporuje etické a zodpovedné prispievanie a darcovstvo a zároveň umožňuje verejnosti lepšie pochopiť základy financovania a fungovania neziskových subjektov. Navrhovaná zmena tak prispieva k zvýšeniu dôvery verejnosti v neziskový sektor a posilňuje jeho legitimitu a nezávislosť.

**K bodu 5**

Vypúšťa sa ustanovenie týkajúce sa ochrany anonymity darcov z dôvodu potreby zabezpečenia vyššej úrovne verejnej kontroly nad finančnými zdrojmi, ktoré sú neinvestičným fondom poskytované. Transparentné zverejňovanie informácií o darcoch a výške ich darov zabezpečuje verejnú kontrolu nad zdrojmi financovania a prispieva k prevencii korupcie a konfliktu záujmov. Zrušením anonymity sa tiež zvyšuje zodpovednosť darcov a motivuje ich k etickému správaniu. Vypustenie predmetného ustanovenia umožňuje verejnosti, dozorným orgánom a iným zainteresovaným stranám lepšie monitorovať a hodnotiť finančné toky smerujúce k neinvestičným fondom, čím sa zvyšuje celková transparentnosť a dôvera v sektor mimovládnych neziskových organizácií. Navrhovaná zmena je v súlade s trendmi posilňovania transparentnosti a integrity vo verejnom sektore.

**K bodu 6**

Navrhuje sa prechodné ustanovenie upravujúce časový rámec účinnosti zákona s ohľadom na možnosti dotknutých osôb ako aj zavedenie navrhovaných povinností do praxe.

**K ČL. IV**

**K bodu 1**

V súvislosti s bodom 3 sa zavádza zodpovednosť a povinnosť štatutárneho orgánu občianskeho združenia schváliť a niesť zodpovednosť za výročnú správu občianskeho združenia ako aj za skutočnosti v nej obsiahnuté.

**K bodu 2**

Stanovuje sa právomoc Ministerstva vnútra Slovenskej republiky rozpustiť občianske združenie v prípade nesplnenia uloženej povinnosti Ministerstvom vnútra Slovenskej republiky na uloženie výročnej správy do registra účtovných závierok tak, ako je to v prípade iných mimovládnych neziskových organizácií.

Ustanovenie ďalej navrhuje aj rozpustenie občianskeho združenia v prípade porušenia niektorého z nových ustanovení podľa § 6c ods. 2 alebo 5 zákona č. č. 346/2018 Z. z. o registri mimovládnych neziskových organizácií a o zmene a doplnení niektorých zákonov v znení neskorších predpisov, pričom predmetná sankcia je poslednou z alternatív postihu za nezaplatenie pokuty v určenej lehote alebo nesplnenie si zákonom stanovených povinností.

**K bodu 3**

**K § 16a**

Stanovuje sa povinnosť občianskemu združeniu vypracovať výročnú správu v určenej lehote a zároveň sa vymedzujú jej obsahové náležitosti. Výročná správa je jedným z nástrojov verejnej kontroly občianskych združení, pričom jej verejná prístupnosť umožní väčšiu transparentnosť ich činností a hospodárenia. Z dôvodu maximálnej eliminácie administratívneho zaťaženia malých občianskych združení v kontexte navrhovaných legislatívnych úprav sa stanovuje príjmový limit pre povinnosť vypracovania výročnej správy občianskeho združenia.

**K § 16b**

Ministerstva vnútra Slovenskej republiky ako orgán vykonávajúci dohľad nad činnosťou občianskych združení má možnosť uložiť občianskemu združeniu pokutu v prípade, ak nezašle výročnú správu v stanovenej lehote. Pokutu podľa tohto zákona možno uložiť len ak je naplnená predmetná skutková podstata. V rozhodnutí o udelení pokuty Ministerstva vnútra Slovenskej republiky určí občianskemu združeniu primeranú lehotu na uloženie výročnej správy do verejného registra účtovných závierok. V kontexte navrhovaných legislatívnych úprav je výročná správa dôležitým zdrojom informácií o činnostiach dotknutých občianskych združení.

**K § 16c**

Určujú sa úlohy a dohľadný orgán, ktorým je Ministerstva vnútra Slovenskej republiky.

**K bodu 4**

Navrhuje sa prechodné ustanovenie upravujúce časový rámec účinnosti zákona s ohľadom na možnosti dotknutých osôb ako aj zavedenie navrhovaných povinností do praxe.

**K ČL. V**

**K bodu 1**

V súvislosti s bodom 3 sa zavádza zodpovednosť a povinnosť štatutárneho orgánu organizácie s medzinárodným prvkom schváliť a niesť zodpovednosť za výročnú správu organizácie s medzinárodným prvkom ako aj za skutočnosti v nej obsiahnuté.

**K bodu 2**

Stanovuje sa právomoc Ministerstva vnútra Slovenskej republiky pozastaviť činnosť alebo odobrať povolenie vydané podľa § 3 ods. 1 zákona č. . 116/1985 Zb. o podmienkach činnosti organizácií s medzinárodným prvkom v Československej socialistickej republike v znení neskorších predpisov v prípade nesplnenia uloženej povinnosti Ministerstvom vnútra Slovenskej republiky na uloženie výročnej správy do registra účtovných závierok tak, ako je to v prípade iných mimovládnych neziskových organizácií.

Ustanovenie ďalej navrhuje aj pozastavenie činnosti alebo odobranie povolenia organizácii s medzinárodným prvkom v prípade porušenia niektorého z nových ustanovení podľa § 6c ods. 2 alebo 5 zákona č. č. 346/2018 Z. z. o registri mimovládnych neziskových organizácií a o zmene a doplnení niektorých zákonov v znení neskorších predpisov, pričom predmetná sankcia je poslednou z alternatív postihu za nezaplatenie pokuty v určenej lehote alebo nesplnenie si zákonom stanovených povinností.

**K bodu 3**

**K § 6b**

Stanovuje sa povinnosť organizácii s medzinárodným prvkom vypracovať výročnú správu v určenej lehote a zároveň sa vymedzujú jej obsahové náležitosti. Výročná správa je jedným z nástrojov verejnej kontroly organizácií s medzinárodným prvkom, pričom jej verejná prístupnosť umožní väčšiu transparentnosť ich činností a hospodárenia. Z dôvodu maximálnej eliminácie administratívneho zaťaženia malých organizácií s medzinárodným prvkom v kontexte navrhovaných legislatívnych úprav sa stanovuje príjmový limit pre povinnosť vypracovania výročnej správy organizácii s medzinárodným prvkom.

**K § 6c**

Ministerstva vnútra Slovenskej republiky ako orgán vykonávajúci dohľad nad činnosťou organizácií s medzinárodným prvkom má možnosť uložiť organizácii s medzinárodným prvkom pokutu v prípade, ak nezašle výročnú správu v stanovenej lehote. Pokutu podľa tohto zákona možno uložiť len ak je naplnená predmetná skutková podstata. V rozhodnutí o udelení pokuty Ministerstva vnútra Slovenskej republiky určí organizácií s medzinárodným prvkom primeranú lehotu na uloženie výročnej správy do verejného registra účtovných závierok. V kontexte navrhovaných legislatívnych úprav je výročná správa dôležitým zdrojom informácií o činnostiach dotknutých organizácií s medzinárodným prvkom.

**K § 6d**

Určujú sa úlohy a dohľadný orgán, ktorým je Ministerstva vnútra Slovenskej republiky.

**K bodu 4**

Navrhuje sa prechodné ustanovenie upravujúce časový rámec účinnosti zákona s ohľadom na možnosti dotknutých osôb ako aj zavedenie navrhovaných povinností do praxe.

**K ČL. VI**

**K bodu 1**

Navrhuje sa zavedenie označovania mimovládnych neziskových organizácií prijímajúcich finančné prostriedky zo zahraničia presahujúcich 5 000 eur za kalendárny rok ako „organizácie so zahraničnou podporou“, ako aj špecifiká a pravidlá tohto označovania. Povinnosť registrovať sa ako „organizácia so zahraničnou podporou“ a oznamovacie povinnosti spojené s touto klasifikáciou zvyšujú transparentnosť a umožňujú verejnosti lepšie pochopiť zdroje financovania neziskových organizácií.

Navrhované ustanovenia zároveň stanovujú sankcie pre mimovládne neziskové organizácie, ktoré nesplnia svoje oznamovacie povinnosti, a poskytujú mechanizmy na odstránenie označenia v prípade, že organizácia prestane dostávať zahraničné financovanie v uvedenej výške. Tieto opatrenia sú zamerané na zabezpečenie dodržiavania pravidiel a na prevenciu zneužitia neziskových organizácií.

**K ČL. VII**

Účinnosť zákona sa navrhuje od 1. januára 2025 vzhľadom na potrebnú legisvakančnú dobu pre prípravu a zabezpečenie nových povinností pre dotknuté subjekty.

**DOLOŽKA**

**vybraných vplyvov**

**A.1. Názov materiálu:** Návrh zákona, ktorým sa dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony

**A.2. Vplyvy:**

|  |  |  |  |
| --- | --- | --- | --- |
| **Vplyv** | **Pozitívne** | **Negatívne** | **Žiadne** |
| **1. Vplyvy na rozpočet verejnej správy** | X |  |  |
| **2. Vplyvy na podnikateľské prostredie – dochádza k zvýšeniu regulačného zaťaženia?** |  | X |  |
| **3. Sociálne vplyvy** |  |  | X |
| * vplyvy na hospodárenie obyvateľstva, |  |  | X |
| * sociálnu exklúziu, |  |  | X |
| * rovnosť príležitostí a rodovú rovnosť a vplyvy na zamestnanosť |  |  | X |
| **4. Vplyvy na životné prostredie** |  |  | X |
| **5. Vplyvy na informatizáciu spoločnosti** |  |  | X |
| **6. Vplyvy na služby verejnej správy pre občana** |  |  | X |
| * vplyvy služieb verejnej správy na občana |  |  | X |
| * vplyvy na procesy služieb vo verejnej správe |  |  | X |
| **7. Vplyvy na manželstvo, rodičovstvo a rodinu** |  |  | X |

**A.3. Poznámky:**

Návrh zákona má pozitívne vplyvy na rozpočet verejnej správy. Zlepšenie kontroly financovania sektora a sankcie za nesplnenie povinností plynúcich z právnych predpisov predstavujú potenciálne pozitívne vplyvy na rozpočet verejnej správy. Z dôvodu rozšírenia zverejňovacích povinností dotknutých subjektov možno od verejnosti očakávať výraznejšiu a lepšiu kontrolu nad financovaním resp. finančnými operáciami dotknutých subjektov. Návrh zákona zavádza nové povinnosti pre mimovládne neziskové organizácie, čo má za vplyv negatívne vplyvy na podnikateľské prostredie – tie sú však zavádzané v dôsledku dosiahnutia vyššej transparentnosti a kontroly finančných operácií. Návrh zákona nemá priame sociálne vplyvy, na informatizáciu spoločnosti, na životné prostredie, na služby verejnej správy pre občana a ani na manželstvo, rodičovstvo a rodinu. Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná, zákonmi, v súlade s právom Európskej únie a v súlade s nálezmi Ústavného súdu Slovenskej republiky.

**A.4. Alternatívne riešenia:**

Bezpredmetné

**A.5. Stanovisko gestorov:**

Návrh zákona bol zaslaný na posúdenie Ministerstvu financií Slovenskej republiky. Stanovisko Ministerstva financií Slovenskej republiky bude doručené k návrhu dodatočne.

**Doložka zlučiteľnosti**

**návrhu zákona s právom Európskej únie**

|  |  |
| --- | --- |
| **1.** | **Navrhovateľ zákona:** poslanci Národnej rady Slovenskej republiky. |
|  |  |
| **2.** | **Názov návrhu zákona:** Zákon, ktorým sa dopĺňa zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov a ktorým sa menia a dopĺňajú niektoré zákony. |
|  |  |
| **3.** | **Predmet návrhu zákona:** Je v súlade s právnou úpravou Európskej únie; |
|  | a) nie je upravený v primárnom práve Európskej únie  b) nie je upravený v sekundárnom práve Európskej únie  c) nie je upravený v judikatúre Súdneho dvora Európskej únie |
|  |  |
|  |  |

**Predmet návrhu zákona nie je v práve Európskej únie upravený, preto sa body 4 a 5 nevypĺňajú.**